Neuvoston päätös,

tehty 1 päivänä helmikuuta 2003,

Euroopan yhteisön perustamissopimukseen liitetyn, EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta tehdyn pöytäkirjan täytäntöönpanon edellyttämistä säännöksistä

(2003/76/EY)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Euroopan yhteisön perustamissopimukseen liitetyn pöytäkirjan EHTY:n perustamissopimuksen voimassaolon päättymisen taloudellisista seurauksista ja hiili- ja terästutkimusrahastosta ja erityisesti sen 2 artiklan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

sekä katsoo seuraavaa:

(1) Euroopan hiili- ja teräsyhteisön (EHTY:n) perustamissopimuksen 97 artiklan mukaan kyseisen sopimuksen voimassaolo lakkaa 23 päivänä heinäkuuta 2002.

(2) Euroopan yhteisön perustamissopimukseen liitetyssä pöytäkirjassa, jäljempänä "pöytäkirja", siirretään EHTY:n varat ja vastuut Euroopan yhteisölle ja kohdennetaan EHTY:n 23 päivänä heinäkuuta 2002 päätetyssä taseessa oleva nettovarallisuus hiili- ja terästeollisuuteen liittyvien alojen tutkimukseen. Mainittu käyttötarkoitus on yhdenmukainen Amsterdamissa 16 ja 17 päivänä kesäkuuta 1997 kokoontuneen Eurooppa-neuvoston antaman kasvua ja työllisyyttä koskevan päätöslauselman(3) sekä niiden päätöslauselmien kanssa, jotka neuvosto ja neuvostossa kokoontuneiden jäsenvaltioiden hallitusten edustajat ovat antaneet 20 päivänä heinäkuuta 1998(4) ja 21 päivänä kesäkuuta 1999(5).

(3) On tarpeen määrittää, miten tutkimusmäärärahat jaetaan näiden kahden alan kesken.

(4) On tarpeen vahvistaa säännöt pöytäkirjan täytäntöön panemiseksi ja erityisesti päätöksentekomenettelyt hiili- ja terästutkimusrahaston varojen hoitoa koskevien monivuotisten taloudellisten suuntaviivojen ja kyseisen rahaston tutkimusohjelman, jäljempänä "ohjelma", monivuotisten teknisten suuntaviivojen antamiseksi, ottaen samalla huomioon, jollei tässä päätöksessä toisin säädetä, että komissio vastaa varojen hoidosta Euroopan yhteisön perustamissopimuksen asianomaisten määräysten ja niiden nojalla annetun johdetun oikeuden asiaankuuluvien säännösten mukaisesti.

(5) EHTY:n perustamissopimuksen voimassaolon päättyessä on kuitenkin vielä toteutettava rahoitustoimia, jotka koskevat sekä tuloja että menoja ja jotka johtuvat sekä EHTY:n toimintatalousarvioiden toteuttamisesta aiempina vuosina että EHTY:n varainhankinta- ja lainanantotoimista.

(6) On tarpeen nimetä toimielin, joka vastaa näiden toimien loppuun saattamisesta, ja vahvistaa tätä varten noudatettavat menettelyt. Olisi asianmukaista antaa tämä tehtävä komissiolle ja päättää, että sen toteuttamisessa noudatetaan niitä menettelyjä, jotka ovat EHTY:n perustamissopimuksen ja johdetun oikeuden mukaan voimassa 23 päivänä heinäkuuta 2002.

(7) Komissio katsoi 11 päivänä syyskuuta 1996 pitämässään kokouksessa, että olisi säilytettävä varaukset, joiden avulla on tarkoitus kattaa sataprosenttisesti sellaiset vuoden 2002 jälkeen voimassa olevat lainat, joilla ei ole jonkin jäsenvaltion myöntämää takausta. Hallinnoitavia EHTY:n varoja oli 23 päivänä heinäkuuta 2002 noin 1,6 miljardia euroa. Määrä muuttuu vielä niiden rahoitustoimien seurauksena, joita toteutetaan sekä ennen EHTY:n perustamissopimuksen voimassaolon päättymistä että sen jälkeen.

(8) Siltä varalta, että velalliset laiminlyövät velvollisuutensa 23 päivänä heinäkuuta 2002 alkavan selvityskauden aikana, sekä hiili- ja terästutkimuksen rahoitusvälineen vuotuisen vakavaraisuuden varmistamiseksi olisi EHTY:n velallisten laiminlyönnit kohdennettava ensisijaisesti tutkimusvarojen pääomaan ja vasta sen jälkeen siitä saataviin tuloihin,

ON TEHNYT TÄMÄN PÄÄTÖKSEN:

1 artikla

1. Komission tehtävänä on saattaa loppuun ne Euroopan hiili- ja teräsyhteisön rahoitustoimet, jotka ovat kesken EHTY:n perustamissopimuksen voimassaolon päättyessä. Jos EHTY:n velallinen laiminlyö velvollisuutensa selvitystilan aikana, tästä aiheutuvat menetykset korvataan ensisijaisesti olemassa olevasta pääomasta ja vasta sen jälkeen kyseisen vuoden tuloista. Ennen minkäänlaisten vaatimusten esittämistä EHTY:lle kuuluvan maksun laiminlyönyttä velallista vastaan komission on käytettävä kaikki keinot, mukaan lukien olemassa olevat vakuudet (kiinnitykset, takaukset, pankkitakuut ja muut). Komissio varaa itselleen oikeuden kaikkiin mahdollisiin toimiin, mikäli velallinen tulee uudelleen maksukykyiseksi.

2. Selvitys tehdään kyseisiin toimiin sovellettavien sääntöjen ja menettelyjen mukaisesti soveltaen yhteisön toimielimille EHTY:n perustamissopimuksen ja 23 päivänä heinäkuuta 2002 voimassa olevan johdetun oikeuden mukaisesti annettuja valtuuksia ja etuoikeuksia.

2 artikla

1. Komissio hoitaa varoja siten, että varmistetaan tuotto pitkällä aikavälillä. Käytettävissä olevien varojen sijoittamisessa on pyrittävä suurimpaan mahdolliseen turvallisesti saavutettavissa olevaan tuottoon.

2. Neuvosto antaa komission ehdotuksesta ja Euroopan parlamenttia kuultuaan määräenemmistöllä monivuotiset taloudelliset suuntaviivat varallisuuden hoitoa varten.

3 artikla

1. Edellä 1 artiklassa tarkoitetuista selvitystoimista ja 2 artiklassa tarkoitetuista sijoitustoimista laaditaan vuosittain erillään muiden yhteisöjen muista rahoitustoimista tuloslaskelma, tase ja rahoituskertomus.

Nämä rahoitusasiakirjat liitetään niihin asiakirjoihin, jotka komissio laatii vuosittain Euroopan yhteisön perustamissopimuksen 275 artiklan ja Euroopan unionin yleiseen talousarvioon sovellettavan varainhoitoasetuksen nojalla.

2. Tämän artiklan 1 kohdassa tarkoitettuihin toimenpiteisiin sovelletaan Euroopan parlamentin, neuvoston ja tilintarkastustuomioistuimen valvontaa ja vastuuvapauden myöntämistä koskevaa toimivaltaa sellaisena kuin se määritellään Euroopan yhteisön perustamissopimuksessa ja Euroopan unionin yleiseen talousarvioon sovellettavassa varainhoitoasetuksessa.

4 artikla

1. Nettotulot 2 artiklassa tarkoitetusta sijoitustoiminnasta otetaan tuloina Euroopan unionin yleiseen talousarvioon. Nämä tulot sidotaan käyttötarkoitukseensa, joka on tutkimuksen puiteohjelman ulkopuolisten tutkimushankkeiden rahoittaminen hiili- ja terästeollisuuteen liittyvillä aloilla. Varat muodostavat hiili- ja terästutkimusrahaston. Komissio vastaa rahaston hoidosta.

2. Edellä 1 kohdassa tarkoitetuista tuloista jaetaan hiilialan tutkimukselle 27,2 prosenttia ja teräsalan tutkimukselle 72,8 prosenttia. Neuvosto muuttaa komission ehdotuksesta tarvittaessa yksimielisesti määrärahojen jakautumista hiili- ja teräsalan tutkimuksen kesken.

3. Neuvosto hyväksyy komission ehdotuksesta ja Euroopan parlamenttia kuultuaan määräenemmistöllä monivuotiset tekniset suuntaviivat ohjelmaa varten.

4. Käyttämättä jääneet tulot sekä näihin tuloihin liittyvät määrärahat, jotka ovat käytettävissä tietyn varainhoitovuoden joulukuun 31 päivänä, siirretään ilman eri toimenpiteitä seuraavalle varainhoitovuodelle. Näitä määrärahoja ei saa siirtää talousarvion muihin budjettikohtiin.

5. Rauenneita sitoumuksia vastaavat talousarviomäärärahat raukeavat ilman eri toimenpidettä kunkin varainhoitovuoden lopussa. Tällaisten raukeamisten vuoksi vapautuneita sitoumuksia varten tehtyjen varausten määrä merkitään 3 artiklan 1 kohdassa tarkoitettuun taseeseen ja tuloslaskelmaan, ja ne palautuvat aluksi selvitystilassa olevan EHTY:n varoihin ja selvityksen päätyttyä hiili- ja terästutkimusrahaston varoihin. Takaisin perityt määrät merkitään samalla tavoin taseeseen ja tuloslaskelmaan.

5 artikla

1. Vuoden n + 2 tutkimushankkeiden rahoittamiseen käytettävät nettotulot merkitään selvitystilassa olevan EHTY:n varojen vuoden n taseeseen ja selvityksen päätyttyä hiili- ja terästutkimusrahaston varojen taseeseen.

2. Rahoitusmarkkinoiden kehityksestä mahdollisesti aiheutuvien tutkimusrahoituksen määrän vaihteluiden saattamiseksi mahdollisimman vähiin perustetaan varaus ennakoimattomia menoja varten. Tasauslaskelmia ja ennakoimattomia menoja varten perustettavan varauksen määrän määrittämistä koskevat tarkemmat määräykset ovat liitteessä.

6 artikla

Komissio ottaa Euroopan unionin yleiseen talousarvioon ne hallintomenot, jotka aiheutuvat tässä päätöksessä tarkoitettujen selvitys-, sijoitus- ja hallinnointitoimien hoitamisesta, ja ne vastaavat Euroopan yhteisöjen yhteisen neuvoston ja yhteisen komission perustamisesta 8 päivänä huhtikuuta 1965 tehdyn sopimuksen 20 artiklassa tarkoitettuja menoja, joiden määrää muutettiin 21 päivänä marraskuuta 1977 tehdyllä neuvoston päätöksellä.

7 artikla

Komissio määrittää EHTY:n varallisuuden ja vastuiden määrän 23 päivänä heinäkuuta 2002 päivätyssä taseessa.

8 artikla

Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Sitä sovelletaan 24 päivästä heinäkuuta 2002.

9 artikla

Tämä päätös on osoitettu kaikille jäsenvaltioille.

Tehty Brysselissä 1 päivänä helmikuuta 2003.

Neuvoston puolesta

Puheenjohtaja

G. Papandreou

(1) EYVL C 180, 26.6.2001, s. 4.

(2) EYVL C 177, 25.7.2002, s. 28.

(3) EYVL C 236, 2.8.1997, s. 3.

(4) EYVL C 247, 7.8.1998, s. 5.

(5) EYVL C 190, 7.7.1999, s. 1.

LIITE

Menettelyt hiili- ja terästutkimukseen kohdennettavien

1. JOHDANTO

Tutkimushankkeiden rahoittamiseen käytettävät nettotulot vastaavat selvitystilassa olevan EHTY:n varojen vuotuista nettotulosta ja selvityksen päätyttyä hiili- ja terästutkimusrahaston varojen vuotuista nettotulosta. Vuoden n + 2 hiili- ja terästutkimuksen rahoitus määritetään vuoden n tilinpäätöksen laatimisen yhteydessä ottamalla huomioon puolet nettotuloksen kasvusta tai supistumisesta suhteessa hiili- ja terästutkimuksen rahoituksen viimeksi todettuun tasoon.

2. MÄÄRITELMÄT

n: viitevuosi

Rn: varainhoitovuoden n nettotulos

Pn: varaus vuoden n ennakoimattomia menoja varten

Dn + 1: vuoden n + 1 tutkimusmäärärahat (määritellään vuoden n - 1 tilinpäätöksen laatimisen yhteydessä)

Dn + 2: vuoden n + 2 tutkimusmäärärahat

3. LASKUKAAVAT

Ennakoimattomia menoja varten tehtävän varauksen määrä ja vuoden n + 2 tutkimusmäärärahojen määrä, jotka merkitään vuoden n taseeseen, lasketaan seuraavien kaavojen perusteella:

3.1. Varaus ennakoimattomia menoja varten:

>VIITTAUS KAAVIOON>

3.2. Vuoden n + 2 tutkimusmäärärahat (pyöristettynä lähimpään sataan tuhanteen euroon. Jos laskelmien tulos on täsmälleen kahden tasaluvun puolivälissä, määräraha pyöristetään ylempään sataan tuhanteen).

>VIITTAUS KAAVIOON>

Tapauksesta riippuen pyöristämiseen tarvittava määrä otetaan ennakoimattomien menojen varauksesta ja siitä aiheutuva tuotto lisätään ennakoimattomien menojen varaukseen.